En vanndunk med skrukork på toppen og kran på bunnen.
En **vanndunk** eller **vannkanne** er en beholder for transport, lagring og oppbevaring av vann. Slike beholdere kan for eksempel brukes til drikkevann, spillvann eller dusjing. Vanndunker brukes blant annet til utflukter, camping, båtturer, i hytter uten innlagt vann, eller som drikkevannreserve til egenberedskap i husholdninger.

Vanndunker kommer i mange forskjellige materialer og former, men er som regel laget av plast med form som en kvadratisk eller rektangulær kube. Dersom vannet skal drikkes bør plasten til både dunken, korker og tappekran være næringsmiddelgodkjent.

Design
------

Illustrasjon av «hippo water roller» (nederst), en sylindrisk beholder konstruert for å rulles i stedet for å bæres.
Vanndunker fås i mange forskjellige volum, og de mest vanlige til husholdningsbruk er for eksempel 5 L, 10 L, 20 L eller 25 L. Det finnes ingen felles standardiserte utforminger eller størrelser. Noen dunker er for eksempel konstruert slik at flere kan stables effektivt og stødig oppå hverandre. Det finnes også design som er sammenleggbare når de ikke er fylt med væske.

Gjenger til korker, lokk og tappekraner er til en viss grad standardiserte, og er baserte på DIN 96-standarden. De mest vanlige gjengediametrene er 40 mm, 45 mm, 50 mm og 60 mm. Kran kan enten være integrert i kannen (f.eks. innfelt) eller tilbehør. På noen design er det meningen at man skal erstatte tappekran med kork under lagring og transport.

Vannkanner har ofte bærehåndtak for lettere bæring. Noen kanner har flere nivåstreker med merking i antall liter, mens andre igjen kan være helt uten merking. Grad av slag- og slitestyrke kan også variere. Vanndunker lages ofte i plast, for eksempel slagbestandig PE eller PEHD-plast, mens kraner og lignende ofte lages av PP-/PE-plast. Noen dunker har luftehull som kan brukes for å unngå skvulping når man heller ut. Noen dunker har fester for oppheng.

* Firkantede beholdere (rundt 25 L) kan stables mer effektivt for transport enn sylindriske beholdere.Firkantede beholdere (rundt 25 L) kan stables mer effektivt for transport enn sylindriske beholdere.
* Sylindriske beholdere av typen brukt på vanndispensere (typisk rundt 15-30 liter).Sylindriske beholdere av typen brukt på vanndispensere (typisk rundt 15-30 liter).
* Folk i Uganda fyller opp beholderne sine (rundt 5-20 L).Folk i Uganda fyller opp beholderne sine (rundt 5-20 L).
* IBC-kontainere kan brukes som store vanndunker, og har vanligvis et volum rundt 1000 liter.IBC-kontainere kan brukes som store vanndunker, og har vanligvis et volum rundt 1000 liter.

Vekt
----

Vekten til selve beholderen kan for mange praktiske formål anses som neglisjerbar i forhold til vekten av innholdet. Hvis man antar dette vil volumet til en dunk fylt med vann i liter omtrent tilsvare massen i kilogram. En full 5 liter kanne vil dermed veie litt over 5 kg, mens en full 25 liter kanne vil veie litt over 25 kg.

Hygiene
-------

Ved langtidslagring kan det danne seg en biofilm på innsiden av beholderen, særlig dersom beholderen lagres utsatt for sollys. Lokk med større diametre kan i denne sammenheng gjøre kannen enklere å rengjøre.

Bruk til andre væsker
---------------------

En del vanndunker og lignende beholdere kan også brukes for lagring av andre væsker, som for eksempel mange typer syrer, baser, saltløsninger og oljer, og kalles da for eksempel *syrekanne*. For eksempel har det tidligere vært vanlig med 25 L syrekanner av typen «M85» blant bønder (Maursyre 85%)

Order vannkanne kan også referere til en annen type beholder brukt til vanning av hageplanter, som ofte har spreder og lang hals til å helle.

* Væske til eksosanlegg på dieselbiler (to 5 L dunker).Væske til eksosanlegg på dieselbiler (to 5 L dunker).
* Væske til eksosanlegg på dieselbiler (to 10 L dunker).Væske til eksosanlegg på dieselbiler (to 10 L dunker).

Se også
-------

* Hengekanne
* Flaske
* Spiselig vannflaske
* Skvalpeskott

### Relaterte væskebeholdere

* Jerrykanne, til for eksempel 20 liter.
* Fat, til for eksempel 200 liter.
* IBC-kontainer, til for eksempel 1000 liter.

Referanser
----------

1. ↑  Best Two Week Emergency Water Storage Containers - The Prepared
2. ↑  EF-forordning 1935/2004
3. ↑  Maursyre 85% - Røv Mølle[*død lenke*]

Eksterne lenker
---------------

* Container thread sizes – S.C.A.T. Europe (Safety-Center-Analyses-Technology) Arkivert 21. juni 2019 hos Wayback Machine.